Keisarikunnan talous

Ihmiskunta on sarastuksensa ajoista saakka toiminut talouden keinoin toisten ihmisten kanssa. Taivaalla tämä ei ole muuttunut miksikään, ainoastaan hienostunut kuin laadukkaista omenoista keitetty siideri.

Keisarikunnan valuuttana toimivat klants ja matt. Yksi
klants koostuu 56 mattista, ja kymmenen klantsia muodostaa klantsuurin.
Kymmenen mattia muodostavat mattuurin, mutta tämä raha ei ole enää käytössä
metallivarantojen ohjauduttua alusten rakentamiseen.

kzr = 10 kz

kz = 56 mtt

mttr = 10 mtt

### Talousalan ammatit

Talousalan ammattilaisista arvostetuimpia ovat mm. kamreerit,
jotka valvovat tuotantolaitosten rahaliikennettä ja kirjanpitoa yhdessä
talouspäälliköiden kanssa. Näiden alaisuudessa toimivat kirjanpitäjät, jotka
laskevat ja tilastoivat kaiken rahaliikenteen, mitä heidän vastuuyksikössänsä
tapahtuu. Arvopaperikauppaa ja arvopaperikauppiaita on lähinnä rikkaimpien
sektorien rikkaimmilla alueilla.

Tämän lisäksi on pankkiireita, jotka välittävät lainoja ja kauppaavat
arvopapereita. Heidän pankeissaan toimii pankkitoimihenkilöitä ja alempia virkailijoita.

### Verotus

Verorahat tukevat Keisarikunnan siviilien, työläisten ja
muiden asukkaiden turvallisuutta ja elämänlaatua. Kansalainen tulee
velvolliseksi veroja maksamaan heti työhön ryhdyttyään tai avioiduttuaan.  Kovennetut verorasitukset langetetaan 20
vuotta täyttäneille kansalaisille, jotka ovat aviottomia ja lapsettomia.

Veronsaajia ovat Keisarikunta, sektorit ja liitoseurakunta.
Jokainen ihminen, yhdistys, säätiö ja ammatinharjoittaja on verovelvollinen. Verovelvollinen
kutsutaan joka toinen vuosi omalla sektorillaan verollepanoon, jotta tämän
tulojen, irtaimiston ja omaisuuden arvo määritettäisiin ja näin päätettäisiin
tälle kuuluva verotusluokka.

### Tuoreet verolait

Ikkunain materiaalien pulan vuoksi on määrätty hiljattain
uusi säädös: Mikäli kotitalousaluksessa on yli kymmenen ikkunaa, maksaa
tällaisesta aluksesta enemmän veroa.

Lehtien pränttääjät (kustantajat) ovat täysverovelvollisia
jokaisesta vuosikerrasta, jos präntätään alle viisi numeroa kuukaudessa, mutta veron
huojennuksia myönnetään, jos präntätään yli viisi numeroa kuukaudessa.

Sekatavarakaupat ja muut puodit maksavat tulitikuista,
makeisista ja muusta tämänlaatuisesta hyödykkeestä tuontitullin.
Kiertokauppiaat ja kiertävät viihdyttäjät taasen maksavat vero-osuuden muun
muassa seuraavasta:

*”-- huvitusnäytelmät, laulannot, taiteelliset tai muut*
*tempukkeet, näkö-opilliset taitoteokset, kuriositeettikabinetit ja*
posetiivinsoitto sekä tanssit, kabaree, nuorallahyppely ja
liitorauskulentonäytökset”

*”--maalaistavarat, käsityötuotteet, ylelliset sukat, lasi,*
*ajannäyttäjät, pelikortit sekä hunajan tahi sokurin kanssa tarjottavat kaakut”*

### Talousrikollisuus

Keisarikunnan vitsauksista suurimpia on harmaa talous ja
salakauppa. Moraalittomimpia toimia harjoittavat viihdettä myyvät,
todellisuudessa paritusta harjoittavat peiteyhtiöt. Myös kartellit rehottavat
alueilla, joissa moraali on löyhempää. Reunasektoreilla paikallistason
taloushallinto on ollut niin heikkoluonteista, että ilmarosvoudesta on tullut
alueiden kansalaisten pääelinkeino.

Myös lainojen vakuuksien arvoja väärentämällä pankeilta on
huijattu satoja tuhansia klantseja rahaa. Tällaista likaista rahaa välittävät
henkilöt toimittavat yleensä varat ilmarosvoliittoumien käsiin, joten tällaisista
toistuvista petoksista rankaistaan mitä ankarimmin maankamaralle karkottamalla.

Keinottelijat pyrkivät ottamaan mm. kultaesiintymien
lähettyvillä olevia maankamaran kaistaleita haltuunsa, jotta rikastuisivat
kullalla. Keinottelijat hankkivat voittoa lyhytaikaisilla sijoituksilla ja
jättävät tämän jälkeen kaivokset ja niiden työntekijät oman onnensa nojaan.
Epätoivoiset maankamaralaiset ottavat yhteyttä tuntemiinsa moguleihin, jotka
myyvät kaivoskaupungit epärehellisille haamuostajille tai
ilmarosvoliittoumille.